ГАШО МИЈАНОВИЋ

(1924‒2007)

А

кадемик проф. др Гашо Мијановић рођен је 29. јануара 1924. године у Моску, општина Тре­биње. Правни факултет завршио је у Сарајеву, гдје је магистрирао, а потом и докторирао одбраном дисер­тације *Контрола уставности закона*. На ис­том фа­кул­тету про­вео је радни вијек, по­чевши као аси­стент, потом као доцент, па ванред­ни и на крају редовни професора на предметима Уставно право и Поли­тички системи. Поред тога, изводио је нас­та­ву из предметȃ Теорија државе и права и Кому­­нални сис­те­м. Био је шеф Катедре државног и међуна­род­ног јав­ног права. Низ година предавао је на пост­­ди­плом­­ским студијама правно-политичког смје­­ра, ру­ко­водио је тим студијама и састављао њихов нас­тавни план и програм. Предавања на постдипломским студијама др­жао је и на другим правним фа­кул­тетима у бившој СФРЈ.

При­па­дао је уском кругу најугледнијих научника у области устав­ног пра­ва у бив­шој СФРЈ, СР Босни и Херцеговини као и у Републици Српској. Цен­­т­рал­но мјесто у његовом научном опусу заузимају радови посвећени заш­­ти­ти уставности и законитости, посебно оцјени уставности закона. Овој проб­лематици пос­ветио је велики број радова, у којима је третирао готово све ас­пек­те ове теме и тако ову област цјеловито обрадио. Остала подручја ње­­­говог нау­ч­ног интересовања обухватају: сис­тем нормативних аката, тео­ри­ју и праксу федерализма, структуру, еволуцију и функционисање пред­став­­ничких тијела, и локалну самоуправу.

Био је предсједник Савеза удружења за уставно пра­во СФРЈ, члан Савјета Међународног удружења за уставно право, Савезне уставне комисије и Са­вез­ног правног савјета. У Со­ци­ја­­листичкој Републици Босни и Херцеговини био је предсједник Удружења за уставно право, судија Уставног суда Босне и Херцеговине, те члан Правног са­вјета, Комисије за уставна питања, Зако­нодавно-правне комисије, Ре­пу­б­лич­ког савјета за научни рад и Одбо­ра за правне науке Академије нау­ка и умјетности Босне и Херцеговине.

У Републици Српској, у периоду 1994–1998, био је пред­сјед­­­­ник Уставног суда, судија Уставног суда, члан Сената Републике Срп­ске и члан Уставне комисије. За дописног члана Академије наука и ум­јетности Републике Срп­ске изабран је 27. јуна 1997, а за редовног 21. ју­на 2004. године. Био је за­мјеник секретара Академијиног Одјељења друштвених наука и пред­сјед­ник Одбора за правне науке.

Објавио је неколико књига и више од деведесет ра­дова из обла­сти ус­тав­ног права, политичког система и локалне са­мо­уп­ра­ве. Међу њима су нај­важ­ни­је монографије: *Nastanak i razvitak lokalne samo*­*uprave u Ju­go­sla­viji*, Sa­ra­je­vo 1962; *Контрола уставности за­кона*, Сарајево 1965; Српско Са­рајево 2000; *Local Self-Government in Yu­goslavia*,Hague 1967; *Spe*­*cifičnosti ustavnog ure­đenja SR Bosne i Her­cegovine. Izborni sistem* (koautor sa Duškom Milidra­go­vi­ćem), Sarajevo 1983.

Академик Гашо Мијановић преминуо је 4. маја 2007. године у Моску.